EM í klassískum kraftlyftingum er í fullum gangi í Kaunas , Litháen . Tveir Íslendingar kepptu í dag , þau Arna Ösp Gunnarsdóttir og Friðbjörn Bragi Hlynsson . Arna Ösp keppti í -63kg flokki kvenna . Það var hörð samkeppni og voru 22 keppendur skráðir í flokkinn . Arna fékk ógilda fyrstu hnébeygjuna 132,5kg þannig að hún tók aftur sömu þyngd og lyfti því af miklu öryggi . Þá fór hún í 140kg sem var tilraun við nýtt íslandsmet og sigldi hún því örugglega í höfn . Þá var komið að bekkpressunni og opnaði hún þar í 77,5kg , gott og gilt . Í annarri lyftu bað hún um 82,5kg á stöngina sem hún lyfti og var það persónuleg bæting . Í þriðju tilraun reyndi hún við 85kg sem því miður tókst ekki í dag . Í réttstöðulyftunni er Arna á heimavelli og opnaði hún þar í 165kg sem fóru upp með hvítum ljósum . Þá bað hún um 177,5kg á stöngina og freistaði þar með að setja nýtt íslandsmet í réttstöðulyftu . Lyftan fór upp góð og gild . Í síðustu tilraun ákvað hún að reyna við 182,5kg en það tókst því miður ekki . Þetta gaf henni 400kg í samanlögðu sem er einnig nýtt íslandsmet , 3. íslandsmet í höfn og 13. sætið í flokknum . Kraftlyftingasamband Íslands óskar henni til hamingju með árangurinn ! Friðbjörn Bragi hefur komið sterkur inn í íþróttina á þessu ári og tók hann í dag þátt á sínu fyrsta EM . Hann keppti í -83kg flokki karla . Hann opnaði í 225kg í hnébeygjunni sem var ógild og tók hann því lyftuna aftur í annarri tilraun og fékk hann hana gilda þar . Þá var beðið um 240kg á stöngina og farið í tilraun við íslandsmet sem hann lyfti af miklu öryggi og var lyftan dæmd gild , nýtt íslandsmet í hús . Í bekkpressunni opnaði Friðbjörn í 150kg örugglega . Í annarri var það eins og lyfti hann 155kg þar . Í þriðju tilraun lyfti hann svo 160kg og kláraði því með þrjár gildar af þrem í bekknum . Í réttstöðulyftunni opnaði hann í 265kg sem var gild . Þá reyndi hann tvisvar við 277,5kg sem hefði verið nýtt íslandsmet en því miður missti hann stöngina í annarri tilraun og í þeirri þriðju þótti hún ekki vera nógu vel læst . Þetta gaf honum þó 665kg í samanlögðu sem er jöfnun á íslandsmetinu hans og kláraði hann í 16. sæti . Kraftlyftingasamband Íslands óskar honum til hamingju með árangurinn ! Friðbjörn Bragi ( t.v. ) , Hannes Hólm og Arna Ösp í góðum gír fyrir mót . Kraftlyftingasambandið hvetur svo alla til að fylgjast með Ingva og Birgit keppa á morgun . Tímasetningar og hlekki á beina útsendingu má sjá í fréttinni sem var birt í fyrradag .